b'\n_START_ARTICLE_\nTylioji kalva\n_START_SECTION_\nSiu\xc5\xbeetas\n_START_PARAGRAPH_\nRouz (akt. Radha Mitchell) gyvena tarsi ko\xc5\xa1mare\xc2\xa0\xe2\x80\x93 jos vienintel\xc4\x97 dukrel\xc4\x97 \xc5\xa0eron (akt. Jodelle Ferland) sunkiai serga. Medikai jai negali pasi\xc5\xablyti joki\xc5\xb3 vilt\xc4\xaf teikian\xc4\x8di\xc5\xb3 gydymo b\xc5\xabd\xc5\xb3. Nusivylusi motina griebiasi bet ko, kas gali pagelb\xc4\x97ti jos k\xc5\xabdikiui. Paskutin\xc4\x97 Rouz viltis\xc2\xa0\xe2\x80\x93 netradiciniai gydymo b\xc5\xabdai. Ji nusprend\xc5\xbeia nuve\xc5\xbeti dukrel\xc4\x99 \xc4\xaf jos gimt\xc4\x85j\xc4\xaf miest\xc4\x85 \xe2\x80\x93 Tyli\xc4\x85j\xc4\x85 Kalv\xc4\x85 (Silent Hill). Ta\xc4\x8diau Rouz vyras (akt. Sean Bean) mano, jog tai tiesiog paistalai ir \xc5\xa0eron tai nepad\xc4\x97s. Ta\xc4\x8diau vilties netekusios motinos niekas nesustabdys\xc2\xa0\xe2\x80\x93 nei vyro protestai, nei sveiko proto balsas. Rouz su dukrele atvyksta \xc4\xaf miestel\xc4\xaf, o atvykusios patiria avarij\xc4\x85 ir ka\xc5\xbekaip patenka \xc4\xaf alternatyvi\xc4\x85 \xe2\x80\x93 keist\xc4\x85, i\xc5\xa1tu\xc5\xa1t\xc4\x97jusi\xc4\x85 ir \xc5\xa1iurp\xc4\x85 kelian\xc4\x8di\xc4\x85 \xe2\x80\x93 jo versij\xc4\x85, i\xc5\xa1 kurios nebegali i\xc5\xa1tr\xc5\xabkti. Miestelis, skendintis pelenuose ir tir\xc5\xa1tame r\xc5\xabke, bauginan\xc4\x8diai \xc5\xa1nara keist\xc5\xb3 gyvi\xc5\xb3 \xc5\xbeingsniais, o tamsa, nusileid\xc5\xbeianti vakarais, atrodo atgyja ir transformuoja visk\xc4\x85, prie ko prisilie\xc4\x8dia. Patyrusi automobilio avarij\xc4\x85 Rouz pabunda ir pastebi, kad jos dukra dingusi. Motina ima bla\xc5\xa1kytis po miestel\xc4\xaf, vildamasi, jog ten, r\xc5\xabke, klaid\xc5\xbeioja jos ma\xc5\xbeoji \xc5\xa0eron. Rouz ne vienintel\xc4\x97 Tyliojoje Kalvoje. Moteris sutinka kelet\xc4\x85 nelaim\xc4\x97li\xc5\xb3\xc2\xa0\xe2\x80\x93 Tyliosios kalvos miestelio religin\xc4\x97s sektos nari\xc5\xb3. Jie, patek\xc4\x99 \xc4\xaf r\xc5\xabko ir tamsos sp\xc4\x85stus, negali palikti miestelio ir priversti kovoti su tamsos b\xc5\xabtyb\xc4\x97mis, ats\xc4\x97linan\xc4\x8diomis i\xc5\xa1 r\xc5\xabko ir tamsos._NEWLINE_Pasiged\xc4\x99s Rouz ir \xc5\xa0eron, Rouz vyras prane\xc5\xa1a policijai. Ie\xc5\xa1koti dingusi\xc5\xb3j\xc5\xb3 motinos ir dukters pasiun\xc4\x8diamas detektyvas Tomas Gu\xc4\x8dis (akt. Kim Coated). Jiedu nuvyksta \xc4\xaf Tyli\xc4\x85j\xc4\x85 Kalv\xc4\x85 \xe2\x80\x93 visi\xc5\xa1kai tu\xc5\xa1\xc4\x8di\xc4\x85 miest\xc4\x85, kur\xc4\xaf gyventojai paliko prie\xc5\xa1 30 met\xc5\xb3 kilus gaisrui ir kurio teritorija \xc5\xa1iuo metu negyvenama d\xc4\x97l po jo \xc5\xbeeme degan\xc4\x8dios anglies, bet nieko neranda._NEWLINE_Miestelyje su Rouz taip pat \xc4\xafkalinta policinink\xc4\x97 Sibil\xc4\x97 Benet (akt. Laurie Holden). Ji pasirodo tada, kai Rouz labiausiai reikalinga pagalba, ta\xc4\x8diau moteris greitai suvokia, jog vien detektyv\xc4\x97s pagalbos jai nepakaks. Jos abi galiausiai supranta, kad norint surasti \xc5\xa0eron r\xc5\xabke ir tamsoje slypintys monstrai bus ma\xc5\xbeiau pavojingi nei Tyliosios Kalvos sektos nariai. Rouz v\xc4\x97liau supranta, kad pabaisos i\xc5\xa1 ties\xc5\xb3 yra Alesos \xe2\x80\x93 prie\xc5\xa1 30 met\xc5\xb3 sektos nari\xc5\xb3 sudegintos, bet i\xc5\xa1gyvenusios \xe2\x80\x93 mergait\xc4\x97s ker\xc5\xa1to \xc4\xafrankis, o sektos nariai, aklai tik\xc4\x97dami fanati\xc5\xa1kos vadov\xc4\x97s Kristabelos pasakojimais, pastaruosius de\xc5\xa1imtme\xc4\x8dius gyveno manydami, kad at\xc4\x97jo pasaulio pabaiga ir kad jie vieninteliai lik\xc4\x99 gyventojai \xc5\xbeem\xc4\x97je.'